Gaby Herbstein

Gaby Herbstein (Buenos Aires, 1969ko maiatzaren 3a) argentinar argazkilari eta artista bisuala da. Bere lana hainbat hedabide inprimatu eta birtualetan argitaratu da, eta ikusgai egon da Latinoamerikan, Ameriketako Estatu Batuetan, Errusian, Txinan eta Japonian egindako  hainbat erakusketatan ere.

 Biografia 

 Lehen urteak eta ikasketak 
Herbstein Buenos Airesen jaio zen 1969an. Hasieran, egiptologia ikasi nahi zuen, baina Argentinan jakintza-arlo horretan trebatzeko aukerarik ez zegoenez, turismoa ikastea erabaki zuen. Horretan ari zela, argazkilaritzarekiko grina piztu zitzaion, eta hasitako ikasketak amaitu aurretik, argazkilari gisa hasi zen lanean Latinoamerikako zenbait moda aldizkari garrantzitsutan.

 Ibilbide profesionala 
1990ean, bakarkako lehen erakusketa egin zuen Buenos Airesko gau-klub batean. Harrezkero, bere herrialdean eta atzerrian erakutsi ditu bere lanak. Herbsteinek aldizka ekoitzi eta plazaratzen dituen bere proiektu pertsonaletan gizarte- eta ingurumen-gaiak lantzen ditu. Horien artean nabarmentzekoak dira Huellas (1999), emakume argentinarren nortasunaren esplorazioa; Heroínas (2000), Argentinako historian izan diren emakume gailenei egindako omenaldia; edota Huella ecológica (2009) eta La basura no es basura (2010), Félix de Azara Historia Naturaleko Fundazioarekin elkarlanean garatutako ingurumenaren inguruko erakusketak.

Horrez gain, Fundación Huésped erakundearentzako lau proiektutan lan egin zuen. Haietan, Argentinako zenbait pertsona ospetsuren argazkiak atera zituen, GIB birusaren hedapenari eta prebentzioari buruz kontzientziatzeko. Aves del paraíso izenburuko bere lehen liburuan (2009) desagertzeko arriskuan dauden hegaztien irudiak aurkeztu zituen. 2011n, gizakiak naturan duen papera irudikatzen duen Uno irudi sorta sortu zuen, eta bi urte geroago Estados de conciencia erakusketa aurkeztu zuen.

2015ean, hamahiru neskatoren kontakizunak aurkeztu zituen Belleza divina-n, geometria sakratuan oinarritutako saiakera fotografikoan. Urtebete geroago, Creer para ver plazaratu zuen, NBEk babestutako diziplina anitzeko proiektua, mundu osoko sinesmen, filosofia eta kultura ezberdinetako hamabi lider espiritualen ahotsa zabaltzen duena. La diablada (2017) sortzeko, Andeetako antzinako errituetan eta usadioetan oinarritu zen.

2021ean, Isha Escribano artista argentinarrarekin batera, genero-identitate eta -historia disidenteak ikusaraztea helburu zuen ProyectX108 proiektuan parte hartu zuen, eta urte berean erakusketa bat eskaini zion Gustavo Cerati musikari zenari.

 Erreferentziak 

 Kanpo estekak 

 Gaby Herbsteinen weborria
 Galería de Fotografía de Bellas Artes por Gaby Herbstein – Argentina by LatAm ARTE

Kategoria:Argentinako emakumeak